11-jarige kry hartaanval by skool(Argieffoto/Unsplash) Die onderwysers van Laerskool Generaal Nicolaas Smit in Pretoria het goed kop gehou toe ŉ 11-jarige leerder ŉ hartaanval by die skool gekry het. Luidens ŉ verklaring uitgereik deur die skool is die leerder tans in die hoësorgeenheid van die Netcare Sunninghill-hospitaal in Johannesburg. Die leerder moes ‘n noodhartoperasie ondergaan en is tans onder sedasie. Die oorsaak van die hartaanval is nie bekend nie. “Die leerder het Vrydag op pad badkamer toe ineengestort. Onderwysers, onder meer Nico Labuschagne, was onmiddellik op die toneel en het noodhulp op hom toegepas,” lui die verklaring. Volgens die skool was die Best Care-ambulansdienste binne minute op die toneel en het die leerder na die Life Eugene Marais-hospitaal in Pretoria geneem. Hy is later na die Netcare Sunninghill-hospitaal oorgeplaas. “Ons is trots op ons onderwysers wat tydens die situasie koel en kalm gebly het.” Die skool beklemtoon die belangrikheid van noodhulpopleiding en sê die feit dat die onderwysers noodhulpopleiding gehad het, het die kind se lewe gered.